Závery z II. ročníka medzinárodnej konferencie SEA/EIA 2012, 
Tále 29.-30.5.2012

Na základe jednotlivých prednesených príspevkov na konferencii, záverov z diskusie, ako aj návrhov odporúčaní účastníkov konferencie, boli prijaté nasledujúce odporúčania na zdokonalenie procesu SEA/EIA na Slovensku rozdelené do 3 oblastí: 

I.	Oblasť problematiky posudzovania vplyvov na životné prostredie na úrovni Európskej únie

II.	Oblasť zmien národných právnych predpisov v oblasti posudzovania vplyvov na životné prostredie

III.	Oblasť implementácie procesu posudzovania vplyvov na životné prostredie v podmienkach SR

I. Oblasť problematiky posudzovania vplyvov na životné prostredie na úrovni Európskej únie

-	podporiť aktívny prístup SR k novelizácii smerníc EÚ s cieľom dosiahnuť jasnejšie a jednoduchšie  mechanizmy členských krajín pri transpozícii smerníc EÚ do národnej legislatívy, 

-	aktívne ovplyvňovať kvalitu prekladov pripravovaných a prijímaných dokumentov na úrovni Európskej únie do slovenského jazyka,

-	pokračovať v procese  zefektívňovania komunikácie vo veci harmonizácie národného práva a práva EÚ.

II. Oblasť zmien národných právnych predpisov v oblasti posudzovania vplyvov na životné prostredie

-	vzhľadom na počet novelizácií platného zákona hľadať cestu na vydanie jeho konsolidovaného znenia,

-	prehodnotiť právne predpisy posudzovania vplyvov na životné prostredie v SR prípravou  nových právnych predpisov (zákon, vyhláška), s využitím pozitívnych skúseností z realizácie procesu v podmienkach SR, ako aj  zo susedných štátov (hlavne Česká republika, Rakúska republika...),

-	analyzovať všetky právne predpisy, v ktorých je upravené povoľovacie konanie pre vybrané činnosti, či dôsledne implementujú požiadavky Konsolidovaného znenia Smernice EIA, v prípade ak to nie je dostatočne upravené zabezpečiť ich novelizáciu,

-	pri príprave nového zákona EIA/SEA zvážiť, či sa problematika SEA územnoplánovacej dokumentácie nepresunie do stavebného zákona (tak ako je to v Českej republike – viď zákon č. 183/2006 Zb. o územnom plánovaní a stavebnom poriadku),

-	v rámci procesu prípravy nových právnych predpisov vytvoriť odbornú pracovnú skupinu zloženú z odborníkov príslušných orgánov štátnej správy, odborných organizácií, zo zástupcov  akademickej pôdy, samosprávy, spracovateľov dokumentácie, MVO a dotknutých orgánov, 

-	vytvoriť širokú odbornú diskusiu napr. na www.enviroportal.sk k návrhom nových právnych predpisov, 

-	uskutočňovať „okrúhle stoly“ k prediskutovávaniu vybraných okruhov tém v rámci procesu prípravy nových právnych predpisov za účasti ďalších odborníkov nad rámec odbornej pracovnej skupiny,

-	pri novelizácii právnych predpisov prediskutovať a zvážiť akceptáciu nasledovných návrhov: 

a) Príloha č. 8 zákona 
•	Aktualizovať prílohu č. 8 – prehodnotiť prahové hodnoty, ako aj odbornejšie zaradiť určité činnosti ako spolu súvisia resp. podľa vplyvov,
•	Znížiť počty činností podliehajúcich pod zisťovacie konanie,
•	Vypracovať limity pre umiestnenie fotovoltaických článkov,
•	Zvážiť v kategórii 14: Účelové objekty pre šport..... vrátenie položky č. 1 Rekreačné areály a súvisiace zariadenia do pôvodného stavu pred poslednou novelou zákona alebo v optimálnej podobe.

b) Prílohy č. 4, 9, 11 zákona 
•	Vzhľadom k veľkému a často neefektívnemu objemu spracovávanej dokumentácie zvážiť spresniť požiadavky na údaje a informácie v jednotlivých častiach a kapitolách spracúvanej dokumentácie vo väzbe na charakter zamýšľanej činnosti.

c) Príloha č. 12 zákona
•	Zvážiť doplnenie  obsahu posudku o bod, ktorý bude hodnotiť kvalitu dokumentácie.

d) Verejnosť 
•	Pri príprave nového zákona EIA/SEA nanovo zadefinovať pojem zainteresovaná verejnosť v súlade s Aarhuským dohovorom  a zabezpečiť, aby bol dôsledne naplnený aj jeho tretí pilier, a to zabezpečenie práva na spravodlivosť v záležitostiach životného prostredia,
•	Na základe zhodnotenia doterajších skúseností so zapojením verejnosti do procesu  posudzovania vplyvov na životné prostredie navrhnúť do novelizácie predpisov formy participácie s cieľom  zefektívniť spoluprácu s verejnosťou a zjednodušiť mechanizmy zapojenia verejnosti v celom procese.

e) Vzťah EIA, SEA a následných konaní vrátane povoľovania činností a schvaľovania  strategických dokumentov a následnej poprojektovej analýzy
•	Racionalizovať proces SEA týkajúci sa  ÚPD a zásadným spôsobom upraviť Prílohu č. 5 k zákonu č. 24/2006 Z. z., ktorá upravuje obsah a štruktúru správ o hodnotení územnoplánovacej dokumentácie tak, aby SEA splnila svoj účel a zároveň aby nedochádzalo k duplicite a opakovaniu analytických údajov, ktoré sú už súčasťou obsahu Konceptu riešenia ÚPN,
•	V procese SEA ÚPN je potrebné dôslednejšie využívať výsledky spracovaného Krajinnoekologického plánu, a to najmä časti syntéz, interpretácií, hodnotenia a návrhov; krajinnoekologický plán by mohol pre spracovateľov Správy SEA slúžiť napr. aj ako referenčný environmentálne priaznivý variant, 
•	Zvýšiť mieru akceptácie záverov hodnotenia a to: v prípade, ak orgán povolí činnosť vo variante odporúčanom v procese posudzovania, mal by povinne určiť (predpísať), ktoré z navrhovaných opatrení, vrátane monitorovania vplyvov, je nevyhnutné realizovať a zabezpečiť, 
•	Vypracovať postupy pre striktné  uplatňovanie kontrolných mechanizmov v procese posudzovania vplyvov na ŽP,
•	Dosiahnuť „vymožiteľnosť“ povinností vykonávať monitoring vplyvov pred, počas a po výstavbe. 

f) Odborne spôsobilé osoby
•	Zvážiť povinnosť spracovania dokumentácie len odborne spôsobilými osobami,
•	Prehodnotiť otázku zabezpečenia nezávislosti posudkárov tak, aby ich neplatil priamo investor,
•	Potreba odbornej spôsobilosti pre hodnotenie vizuálnych vplyvov zámerov,
•	Potreba odbornej spôsobilosti pre ochranu prírody a krajiny,
•	Nutnosť  dôsledne uplatňovať ustanovenia § 62 ods. 6 písm. a) zákona č. 24/2006 Z. z., a vyčiarknuť zo zoznamu každú odborne spôsobilú osobu, ktorá opakovane a hrubo porušila svoje povinnosti.

g) Plnenie úloh jednotlivých orgánov zapojených do procesu posudzovania
•	Vytvoriť nástroje na skvalitnenie plnenia stanovených úloh jednotlivých orgánov pri ich praktickej realizácii.

III. Oblasť implementácie procesu posudzovania vplyvov na životné prostredie v podmienkach SR

a)	Metodické príručky a metodické usmernenia
•	Prehodnotiť  aktuálne metodické príručky vo väzbe na vývoj nových metód a metodických postupov ako aj získaných praktických skúseností z procesu EIA/SEA v SR a v zahraničí (najmä vo Veľkej Británii, Holandsku, Švédsku, Nemecku, Rakúsku a v Českej republike),
•	Vypracovať metodické príručky, resp. postupy a usmernenia pre okruhy problémov, ktoré zatiaľ neboli riešené tak, aby zohľadňovali (v súlade s § 8 odsek 3 písm. b) a odsek 4, zákona č. 24/2006 Z. z.) súčasné poznatky a metódy (napr. analýzy rizík,  usmernenia k problematike primeraných alternatív a spôsobu ich výberu a k monitoringu účinkov zámerov a opatrení strategického dokumentu na životné prostredie a zdravie, usmernenia k hodnoteniu kumulatívnych a synergických účinkov, metodiky rôznych typov únosnosti vrátane sociálnej únosnosti, akceptovateľnej zmeny územia, hodnotenia vplyvov golfových ihrísk na kvalitu podzemných vôd....),
•	Zvážiť prepracovanie všeobecne záväzného  metodického pokynu hodnotenia vizuálnych vplyvov na krajinu,
•	Vypracovať aktualizáciu kritérií a metodických usmernení na hodnotenie kvality dokumentácie EIA a SEA a na hodnotenie efektívnosti procesov EIA a SEA,
•	Pri vypracovávaní metodických príručiek, tvorbe a revízii metodických usmernení využívať pružné pracovné tímy vytvorené zo zástupcov štátnej správy, samosprávy, akademickej sféry, odborných inštitúcií a MVO.

b)	Kvalita dokumentácie
•	Dôsledne vyžadovať dodržiavanie povinnosti, ktorá sa  vyplýva zo zákona č. 24/2006 Z. z. pre príslušný orgán (viď § 7 odsek 7; § 9 odsek 7 a 31 odsek 3 - posúdenie úplnosti dokumentácie ako jeden z krokov k zvyšovaniu kvality dokumentácie, 
•	Prijať opatrenia na zvýšenie kvality dokumentácie pre hodnotenie a posudzovanie vplyvov na životné prostredie (okrem prijatia vyššie uvedených kritérií a metodických usmernení na hodnotenie kvality dokumentácie a procesov EIA a SEA, zvážiť zvedenie formiem hodnotenia kvality dokumentácie – napr.  pravidelné (napr. v intervale 2-3 rokov) hodnotenie kvality dokumentácie EIA a SEA a hodnotenie efektívnosti procesov EIA a SEA, alternatívne napr. vytvorenie poradného orgánu na hodnotenie kvality dokumentácie s pravidelným zverejňovaním výsledkov hodnotenia a pod.

c)	Vzdelávanie účastníkov procesu posudzovania vplyvov na životné prostredie
•	Zabezpečiť pravidelné vzdelávanie pre pracovníkov orgánov štátnej správy, samosprávy, odborných organizácií, spracovateľov dokumentácií ako aj ďalšie subjekty zapojené do procesu posudzovania vplyvov,
•	Zabezpečiť vzdelávacie aktivity pre pracovníkov samosprávy  zameraných na územné plánovanie a prácu stavebných úradov vo vzťahu k dokumentom SEA/EIA,
•	Pokračovať v tradícii pravidelných medzinárodných konferencií SEA/EIA v dvojročných intervaloch.

d)	Zabezpečenie informovanosti účastníkov procesu posudzovania vplyvov na životné prostredie
•	Pokračovať v dobudovávaní a prevádzke Informačného systému SEA/EIA,
•	Vydávať Spravodajcu SEA/EIA okrem internetovej verzii aj v tlačenej podobe, 
•	Podporovať realizáciu inovatívnych foriem spolupráce, vzdelávania a šírenia informácií (napr. vedomostná mapa...).

e)	Personálne zabezpečenie výkonu štátnej správy v procese posudzovania vplyvov na životné prostredie
•	Spracovať analýzu personálneho zabezpečenia a na základe jej záverov spracovať návrh na posilnenie personálneho obsadenia orgánov štátnej správy v oblasti SEA/EIA.

f)	Posudzovanie vplyvov na životné prostredie v územiach významných z hľadiska ochrany prírody a krajiny
•	Spracovať samostatnú štruktúru alebo postup osobitného hodnotenia vplyvov na sústavu Natura 2000 (predmet a ciel ochrany) v podmienkach SR,  a zaviesť ju do prílohy zákona, resp. súvisiaceho vykonávacieho predpisu,
•	Zvážiť, aby v dokumentácii hodnotenia vplyvov na životné prostredie hodnotenie vplyvov na sústavu Natura 2000 bolo jasne odlíšiteľnou časťou alebo predložené samostatne (v prílohe). Vzhľadom k závažnosti výsledkov hodnotenia vplyvov na sústavu Natura 2000 je dôležité ich zdôrazniť v rámci ostatných výsledkov hodnotenia,
•	Vyhotoviť jednotnú metodiku a limity pre stanovenie významnosti vplyvu na  sústavu Natura 2000 (predmet a ciele ochrany),  
•	Podporiť urýchlené zavedenie kontinuálneho systému monitorovania chránených druhov a biotopov zabezpečovaného Štátnou ochranou prírody SR s odbornou podporou externého prostredia a finančnou podporou štátu (resp. EU fondov) tak, aby výsledky boli prístupné aj pre účely posudzovania vplyvov na životné prostredie,
•	Podporiť zavedenie centrálnej evidencie záberov biotopov a populácií druhov európskeho významu v územiach sústavy Natura 2000, ako aj vplyvov na priaznivý stav a integritu území Natura 2000 pre vyhodnocovanie kumulatívnych vplyvov.